  Туспуктэм: vk.com (Редакция газеты "Иднакар") Анжелика Тихонова корреспондент 9-тӥ пӧсьтолэзе Глаз ёросысь Штанигуртын уйпал ёросъёсысь семьяослэн кыкетӥез «Тугоко» фестивальзы ортчиз. Ужрадэз Семьялэн, яратонлэн но осконлыклэн нуналзылы сӥзизы,  Со сярысь ивортодэтъя «Удмуртия» агентстволэн корреспондентэзлы «Удмурт нылкышно кенеш» огазеяськонлэн Глаз ёзэтэныз кивалтӥсь, фестивалез одӥгез радъясь Марина Наговицына вераз. Фестивале Глаз ёросысь кык семьяос, Кезысь, Глазкарысь, Ярысь но Балезиноысь быдэн одӥг семьяос пыриськизы. Соос асэнызы тодматӥзы, тугоко пунонын но тугоко лэзьянын ӵошатскизы. Ваньзэсты ик соосты пӧртэм номинациосын пусйизы. « Ми малпам, кызьы соослы нырысетӥ, кыкетӥ, куинетӥ инты сётод шуыса. Ваньзылы сётӥм номинация. Малы ке шуоно семьяос сыӵе туж быгатӥсесь, чебересь вал, муспотонэсь. Пичи пиналъёс но, егит пияшъёс но потэмын, воргоронъёс но лыктэмын. Кырӟало но, экто но. Туж паймымонэсь семьяос вал » Марина Наговицына, «Удмурт нылкышно кенеш» огазеяськонлэн Глаз ёзэтэныз кивалтӥсь Озьы, Кез ёросысь Белослудцевъёсты «Мыло-кыдоесь» номинациын пусйизы, Яр ёросысь Пашкинъёсты – «Усточиос» номинациын, Глаз ёросысь Васильевъёсты – «Шӧртчиос» номинациын, Глаз ёросысь Невоструев-Ворончихинъёсты – «Вашкалазэ утисьёс» номинациын, Глазкарысь Сунцовъёсты – «Мусокайёс» номинациын, Балезино ёросысь Дегтеревъёсты – «Визьпогъёс» номинациын. Ужрад улсын фольклоръя «Чупчи гуръёс» калык ансамбль 8-тӥ пӧсьтолэзе семья кылдытэм егитъёс понна сюан сям-йылолэз ортчытӥз. Этнодизайнер Валентина Пряженникова но чыртывесьёс лэсьтӥсь Галина Матвеева этнопоказ радъязы. Сцена вылысен калыкез кырӟасьёс Юрий Князев, Александр Леонтьев, «Чупчи гуръёс» калык ансамбль но Глаз ёросысь лулчеберетъя юртъёсысь мукет коллективъёс шулдыртӥзы. Фестивальын пӧртэм интерактивной площадкаос, мастер-классъёс, возьматонъёс ужазы. Калык трос гинэ люкаськиз. Марина Наговицыналэн верамезъя, «Тугоко» фестиваль нырысьсэ 2021-тӥ арын Балезино ёросын ортчиз. Сое «Удмурт кенеш» но «Удмурт нылкышно кенеш» огазеяськонъёслэн ёзэтъёсынызы кивалтӥсь Надежда Наговицына но Валентина Касимова малпазы. Ужрадазы Балезино но Глаз ёросъёсысь быдэн кык семьяос пыриськизы, тодматскизы, вераськизы, тугоко пунӥзы. « Отын ик милям кылдӥз сыӵе сям-йылол – келяны со тугокоез мукет ёросэ, мед паськыталоз фестивальмы шуыса. Собере «Удмурт нылкышно кенешлэн» кивалтӥсез Валентина Касимова со йыркерттэтэз понӥз мынам йырам, соин ик та ужрадэз лэсьтӥмы ни татын, Глазов ёросын » Марина Наговицына, «Удмурт нылкышно кенеш» огазеяськонлэн Глаз ёзэтэныз кивалтӥсь Туэ фестивальлэсь тодметсэ, тугокоез, Яр ёрослы сётӥзы. Озьыен, вуоноез пумиськонзы яр музъем вылын ортчоз. Радъясьёс оско, ужрадзы азьланяз пумен паськыталоз, тросгес но тросгес семьяосты огазеялоз шуыса. Тодэ вайытом, Ижкарын нырысьсэ «Многонациональный свадебный хоровод» фестиваль ортчиз.  Тегъёс: Удмуртия Глазёрос семья удмуртъёс Лулчеберет Мерлык фестиваль  